**ELŐTERJESZTÉS**

**Körmend város Önkormányzata Képviselő-testülete 2013. április 25-i ülésére**

**Tárgy**: vizközmű vagyon üzemeltetésbe adása

Tisztelt Képviselő-testület!

A vízközmű vagyont illetően (is) új szabályozási előírások léptek életbe. A víziközmű –szolgáltatásról szóló 2011. évi CCIX. törvény értelmében 2013. január 1-ével önkormányzati tulajdonba kerül minden, az Önkormányzat területén található vízközmű vagyon. Ezen vízközmű vagyon Körmend esetében a Vasivíz Zrt. tulajdonában volt –apportként – mindezidáig, most visszaszáll önkormányzati tulajdonba.

Ezzel egyidejűleg azonban az Önkormányzatnak gondoskodnia kell a vagyon üzemeltetéséről is.

A Vasivíz Zrt. a jó gazda gondosságával kezelte mindig is ezt a vagyont, ráadásul az üzemeltetéshez szükséges feltételek is a cég vonatkozásában teljesülnek. A Képviselő-testület elé tárt megállapodás részben ezekre tekintettel készült el. A megállapodásban igyekeztük az önkormányzati érdekeket megfelelően képviselni. A megállapodás lényege:

* a körmendi vízközmű vagyont (most csak a vízről és nem a szennyvízről van szó) továbbra is az Önkormányzat tulajdoni részesedésével működő Vasivíz Zrt. üzemelteti.
* az üzemeltetés költségeire a vízközmű-használati díj biztosítja a fedezetet.
* a használati díj terhére úgy kell az üzemeltetési feladatokat (rekonstrukció, karbantartás stb.) megtervezni, hogy arra a díj fedezetet nyújtson és lehetőség szerint tartalék is képződjön a nem várt meghibásodások kijavítására.

A megállapodást kérem, hogy áttanulmányozni szíveskedjenek, annak elfogadását javaslom.

**HATÁROZATI JAVASLAT**

Körmend város Önkormányzata Képviselő-testülete megismerte és jóváhagyja a Vasivíz Zrt-vel kötendő, a körmendi vízközmű vagyon üzemeltetésére vonatkozó megállapodást, és felhatalmazza a polgármestert annak aláírására.

Körmend, 2013. április 16.

**Bebes István**

**polgármester**